Sulaiman Ninam Shah

Keluarga

Sulaiman yang berkongsi hidup dengan Toh Puan Rose Othman sejak 1946 mempunyai sembilan anak, tiga darinya perempuan. Tujuh daripada mereka mewarisi minat utama beliau dengan melibatkan diri dalam perniagaan. Anak lelaki sulungnya, Datuk Kadar Shah Sulaiman mengikuti langkah bapanya di dalam pemilihan parti UMNO.

Kehidupan Awal

Sulaiman memasuki alam kerjaya sebagai seorang konstabel polis di Johor pada tahun 1939. Tiga tahun kemudian, semasa Tanah Melayu berada di bawah pemerintahan Jepun, beliau dinaikkan pangkat menjadi Pegawai Kenderaan Polis dan kemudiannya sebagai Penolong Penguasa Polis (ASP) untuk bertugas sebagai Ketua Polis Daerah Muar sehingga Jepun menyerah kalah pada 1945. Pada tahun yang sama, Sulaiman mula berjinak-jinak dalam perniagaan dengan membuka kedai akhbar, buku dan majalah di Muar. Tahun berikutnya, Sulaiman berjaya mendapat tender membekalkan makanan keperluan kepada Hospital Muar. Pada tahun 1970-an, beliau telah menubuhkan sebuah syarikat usaha sama yang membuka ladang kelapa sawit di Segamat.
Sulaiman kemudiannya dilantik menjadi pengerusi dan pengarah di beberapa buah syarikat ternama seperti Budget Rent-A-Car, Laksamana Tour, Top Coach Builder, Malacca-Singapore Ekspress, Pelaburan Johor Bhd., T & T Properties, Menara Landmark dan juga Bank Rakyat.

Politik

Sulaiman mula menceburkan diri dalam politik sejak tahun 1946 lagi, ketika penubuhan UMNO. Pada pilihan raya umum kedua, iaitu pada tahun 1959, beliau yang dicalonkan di bawah Perikatan berjaya menewaskan calon Pas dengan majoriti 7,020 undi untuk menjadi ahli Dewan Undangan Negeri Parit Jawa. Kerjayanya sebagai wakil rakyat tidak dapat bertahan lama akibat serangan jantung ketika berumur 40 tahun, menyebabkan Sulaiman membuat keputusan menarik diri dari bertanding pada tahun 1964.
Bagaimanapun, beliau terus mengekalkan jawatannya sebagai Timbalan Ketua UMNO Bahagian Muar sehingga 1967. Tahun berikutnya, beliau dilantik sebagai Pengerusi Tetap bahagian tersebut. Pada tahun 1976, Sulaiman mula memangku tugas sebagai Pengerusi Tetap UMNO walaupun beliau sebenarnya memegang jawatan timbalan. Beliau hanya dipilih secara rasmi pada tahun 1978 dan mengekalkan jawatan tersebut sehingga kematiannya.
Selain itu, Sulaiman pernah dilantik sebagai senator selama dua penggal mulai tahun 1979 di mana beliau turut dilantik menjadi Timbalan Speaker Dewan Negara pada penggal kedua.

Perniagaan

Dari segi kegiatan kemasyarakatan, Sulaiman banyak terlibat dalam persatuan-persatuan yang berkaitan dengan bidang perniagaan utama yang diceburinya iaitu pengangkutan. Antaranya ialah sebagai Presiden Persatuan Pengusaha-Pengusaha Bas Se-Malaysia dan ahli jawatankuasa Persatuan Pengusaha Pengangkutan Pan-Malayan. 
Selain itu, beliau mengasaskan Dewan Perniagaan Melayu Cawangan Negeri Johor dan Rumah Anak-Anak Yatim Daerah Muar.
Berdasarkan jasa-jasa yang dicurahkannya kepada rakyat, parti dan negara, Sulaiman dikurniakan pingat Seri Setia Mahkota yang membawa gelaran Tun pada 2001..

Kematian

Allahyarham meninggal dunia pada 5 Julai 2003, pukul 5.15 pagi setelah tidak sedarkan diri selepas menjalani rawatan kemoterapi di Pusat Perubatan Pantai, Kuala Lumpur akibat sakit leukemia.
Beliau meninggalkan seorang balu, Toh Puan Rose Othman, sembilan orang anak terdiri daripada enam lelaki dan tiga perempuan, 15 orang cucu dan dua cicit.
Jenazah Allahyarham dikafankan di rumah anak sulungnya, Datin Faridah di Petaling Jaya sebelum dibawa pulang ke rumah Allahyarham di Jalan Abdul Rahman, Muar, Johor untuk disembahyangkan. Allahyarham selamat dikebumikan di Tanah Perkuburan Islam Batu 6, Jalan Bakri selepas solat Asar.

Buku

Beliau tidak mensia-siakan pengalamannya yang panjang dan berharga bersama UMNO sebaliknya dihimpunkan dalam sebuah buku autobiografi bertajuk Tun Sulaiman Ninam Shah, Pengerusi Tetap UMNO